'Hrvatska može postati nova Amerika' (26/6/04) - 2004-06-26
Hrvatski iseljenici raspolažu s milijardu i pol dolara spremnih za ulaganje u Hrvatsku - tvrde organizatori svjetskog summita hrvatskih
"Sada je pravo vrijeme za ulaganja u Hrvatsku. Prije šest mjeseci nije bio dobar trenutak, a za pet godina bit će prekasno," rekao je Pero Novak, obraćajući se nazočnim poduzetnicima hrvatskog podrijetla i brojnom izaslanstvu hrvatske vlade, u kojem su bila četiri ministra. "Grupa 100," rekao je Novak, "raspolaže sa milijardu i pol dolara spremnih za ulaganje u Hrvatsku." Kao preduvjet vlada bi trebala provesti niz reformi i riješiti probleme kojih je svjesna," dodao je, no istodobno je upozorio iseljene Hrvate da na adresu ove vlade ne bi trebalo upućivati bilo kakve kritike. "Ova vlada nije stvorila probleme, ova vlada je dio rješenja. Ova vlada naslijedila je probleme od prijašnje. Mnogi zakoni koji su danas na snazi naslijeđeni su još od komunističkog vremena. Molim vas, nemojte okrivljivati ovu vladu. To su dobri ljudi," rekao je Novak, koji je predsjednik ogranka HDZ-a "Franjo Tuđman" u Clevelandu. Kasnije je, međutim, naglasio da vlada treba prestati govoriti o reformama, te ih početi provoditi, a dodao je i da Grupa 100 ne bi trebala biti politična, niti povezana s bilo kojom strankom. "Mnogi ljudi me pitaju je li ovo HDZ-ova grupa. Ja im kažem da nije. Ovo je organizacija koja će se baviti isključivo poslovnim pitanjima. Ljudi se pribojavaju politike i stoga, ako želimo uspjeti, moramo ostati nepolitična organizacija, moramo biti organizacija poduzetnika za sve političke sustave," naglasio je Novak, predsjednik Organizacijskog odbora Grupe 100. U svojim govorima, hrvatski poduzetnici iz inozemstva predstavljali su svoje biznise, a neki su se i potužili na negativna iskustva u ulaganjima u Hrvatsku. U tome je prednjačio Slavu Dobrović, čija je supruga uložila veliku svotu novca u privatizaciju hotela "Split", a koji je kasnije izgubljen u, kako kaže Dobrović, labirintu nezakonitosti. Prethodno su ministri hrvatske vlade predstavili hrvatsko gospodarstvo nazočnim poduzetnicima i potencijalnim investitorima u Hrvatsku. "Kandidatura za ulazak u EU veliki je i značajan događaj za Hrvatsku, a poglavito za hrvatsko gospodarstvo," izjavio je ministar gospodarstva Branko Vukelić, dodajući kako sada treba stvoriti konkurentnu ekonomiju. "To je jedan od prioritetnih zadataka vlade, koji, međutim, neće biti lak," kazao je dodajući: "Vi znate da je proizvodnja u Hrvatskoj u proteklih nekoliko godina zaista bila zanemarena, da je proizvodnja niz godina, do 1995. bilježila jedan značajan pad, a od 1995. do ovih godina, blagi rast. No rast proizvodnje je nezadovoljavajući i zato se u programu vlade posebno težište stavlja upravo na proizvodnju i na sve oblike stimulacije kako bismo ojačali našu proizvodnju, jer to je preduvjet da bismo mogli stvoriti proizvod koji je konkurentan, kojega možemo izvoziti, kako bismo umanjili deficit u robnoj razmjeni sa svijetom. Danas Hrvatska, na žalost, pokriva samo 45 posto uvoza sa svojim izvozom." Vlada također želi poboljšati učinkovitost javne uprave i dalje pojednostaviti pravnu regulativu, uključujući i porezni sustav. Ministar financija Ivan Šuker bio je kritičan prema radu bivšeg vlade. Ministar Šuker je naglasio da je rast bruto društvenog proizvoda u 2002. i 2003. najvećim dijelom bio financiran porastom vanjskog duga i investicijama iz proračuna. "Hrvatska je jedna od najzaduženijih zemalja u tranziciji, od koje je jedino zaduženija Bugarska," naglasio je ministar Šuker.